b'\n_START_ARTICLE_\nToompea tulekahju\n_START_PARAGRAPH_\nToompea tulekahju oli 6. juunil 1684 Tallinnas Toompeal puhkenud tulekahju, milles sai kannatada suurem osa Toompea hoonetest._NEWLINE_Tulekahju sai 6. juuni hommikul alguse tallmeister Peter Brohmanni majast. Kuna puhus tugev l\xc3\xb5unatuul, kandus tuli peatselt l\xc3\xa4hedalasuvatele puithoonetele. Tugevneva tuule t\xc3\xb5ttu ei \xc3\xb5nnestunud ka p\xc3\xb5lengule piiri panna, lisaks said peagi veest t\xc3\xbchjaks Toompea kaevud._NEWLINE_Tuld v\xc3\xb5ttis ka Toomkiriku puidust torn ning kirik s\xc3\xbcttis p\xc3\xb5lema. Ka toomkool, r\xc3\xbc\xc3\xbctelkonnahoone ja suurem osa \xc3\xbclej\xc3\xa4\xc3\xa4nud Toompea hooneid langesid tuleroaks. Toompea loss j\xc3\xa4i siiski terveks. \xc3\x84ra p\xc3\xb5les ka kaks kolmandikku Eestimaa konsistooriumi arhiivist, \xc3\xbclej\xc3\xa4\xc3\xa4nud suudeti p\xc3\xa4\xc3\xa4sta. Toompea tulekahju kogukahjuks hinnati ligemale 300 000 h\xc3\xb5betaalrit._NEWLINE_S\xc3\xa4demeist v\xc3\xb5tsid tuld ka m\xc3\xb5ned hooned all-linnas, kuid seal suudeti tulele piir panna._NEWLINE_Tulekahjude kartuses keelas Eestimaa kindralkuberner Toompea elanikel passita isikuid ulualla v\xc3\xb5tta ning k\xc3\xb5iki Toompea ja selle eeslinna elanikke kohustati muretsema endale redeleid, tulet\xc3\xb5rjekonkse, k\xc3\xa4sipritse, vee\xc3\xa4mbreid ja muid tulet\xc3\xb5rjevahendeid. Samuti keelati rangelt \xc3\xa4ra puithoonete rajamine Toompeale._NEWLINE_Tulekahju j\xc3\xa4rel hakati kohe taastama toomkirikut, mille rahastamiseks viidi mitmel pool Rootsi riigis l\xc3\xa4bi korjandusi. Paraku ei toonud see erilist tulu. Kiriku toetuseks kehtestas Eestimaa r\xc3\xbc\xc3\xbctelkond oma liikmetele vastava maksu. Eestimaa konsistoorium laenas Uue Testamendi tr\xc3\xbckkimiseks etten\xc3\xa4htud rahast 600 h\xc3\xb5betaalrit. Alles kahe ja poole aasta p\xc3\xa4rast oli Toomkirik sellises korras, et seal sai j\xc3\xa4lle jumalateenistusi pidada.'